Finalmentri e je daûr a finî la campagne eletorâl pal referendum di domenie.
A chest pont, dopo vê letis e sintudis di ogni sorte, si permetìn di fâ cualchi piçule riflession.
La prime e tocje la clime gjenerâl in stîl ‘Mille e nion più Mille’.
La seconde, leade ae prime, e je in cont de polarizazion – al è normâl: o No o Sì – e de trasversalitât dai schieraments e duncje de presince, di une bande e di chê altre di compagniis no masse racomandabilis.
La tierce si riferìs ae demagogjie e al terorisim ideologjic fats indenant in cont di chestis compagniis, massime de bande di chei a pro dal Sì. Al è evident che se si à di sielzi tra No e Sì, si sielç o une o chê altre opzion daûr di criteris diferent e cun vision diferentis.
La plui part di chei a pro dal Sì a motivin cheste sielte su la fonde di un orientament governatîf ‘a prescindere’. Chest al sucêt ancje par vie che il Guvier e soredut il President dal Consei a àn vût cjamât il cuesît referendari di chest significât: Sì, a pro dal Guvier; No, cuintri. Par chel nol è di ce smaraveâsi se tancj di lôr a disin di votâ No par fâi cuintri al guvier.
Chei a pro dal Sì a justifichin e a promovin la lôr posizion cul fat che «si à di cambiâ» e che «si à di movisi», ancje se la plui part di lôr no mostre di savê pardabon ce che si cambie e cemût che si movisi e in ce direzion…
Tra i argoments fats indenant di chei a pro dal Sì a son la «semplificazion», la «riduzion dai coscj de politiche», il «superament dal bicameralisim perfet», la «eficience», la «eliminazion dai ‘enti inutili’»….
Dopo vê let il test de riforme e dopo vê scoltât ce che a pensin chei a pro dal sì, nus somee che a sedin dome sprocs cence contignûts, se no piês. Par esempli si cjatìn in cunvigne cun cui che in cont dal presumût «superament dal bicameralisim perfet» al fevele ‘par talian’ di «monacameralismo».
La uniche veretât che o cjatìn tes peraulis di chei che a son a pro dal Sì e je chê in cont des autonomiis locâls e regjonâls, dal lôr «ridimensionament», de lôr «riduzion» e de lôr «eliminazion».
Par chel e pal «monacameralismo» che al saltarès fûr se al passàs il Sì, si cjatìn in cunvigne cun cui che, a pro de difese e soredut dal esercizi cussient e positîf de autonomie de Regjon che e ten dongje la plui part dal Friûl cun Triest, al à lis ideis claris in cont dal referendum.
«Pacatamente», «democraticamente», e… «friulanamente», o pensìn che si vedi di votâ No, Ne, Nein, No!
E vonde.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn